P9_TA(2021)0505

Νέοι προσανατολισμοί για την ανθρωπιστική δράση της ΕΕ

Ψήφισμα του Ευρωπαϊκού Κοινοβουλίου της 15ης Δεκεμβρίου 2021 σχετικά με τους νέους προσανατολισμούς για την ανθρωπιστική δράση της ΕΕ (2021/2163(INI))

(2022/C 251/07)

Το Ευρωπαϊκό Κοινοβούλιο,

— έχοντας υπόψη τα άρθρα 208 και 214 της Συνθήκης για τη λειτουργία της Ευρωπαϊκής Ένωσης,

— έχοντας υπόψη το άρθρο 21 της Συνθήκης για την Ευρωπαϊκή Ένωση,

— έχοντας υπόψη τον κανονισμό (ΕΚ) αριθ. 1257/96 του Συμβουλίου, της 20ής Ιουνίου 1996, σχετικά με την ανθρωπιστική βοήθεια (1),

— έχοντας υπόψη τον κανονισμό (ΕΕ) 2021/836 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για την τροποποίηση της απόφασης αριθ. 1313/2013/ΕΕ περί μηχανισμού πολιτικής προστασίας της Ένωσης (2),

— έχοντας υπόψη τον κανονισμό (ΕΕ) 2021/947 του Ευρωπαϊκού Κοινοβουλίου και του Συμβουλίου, της 9ης Ιουνίου 2021, για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας — Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ και την κατάργηση του κανονισμού (ΕΕ) 2017/1601 και του κανονισμού (ΕΚ, Ευρατόμ) αριθ. 480/2009 του Συμβουλίου (3),

— έχοντας υπόψη την κοινή δήλωση του Συμβουλίου και των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, του Ευρωπαϊκού Κοινοβουλίου και της Επιτροπής, του 2008, σχετικά με την ευρωπαϊκή κοινή αντίληψη για την ανθρωπιστική βοήθεια (4),

— έχοντας υπόψη την τέταρτη Σύμβαση της Γενεύης, της 12ης Αυγούστου 1949, σχετικά με την προστασία των πολιτών εν καιρώ πολέμου,

— έχοντας υπόψη την απόφαση 2003/335/ΔΕΥ του Συμβουλίου, της 8ης Μαΐου 2003, σχετικά με τη διερεύνηση και τη δίωξη της γενοκτονίας, των εγκλημάτων κατά της ανθρωπότητας και των εγκλημάτων πολέμου (5),

— έχοντας υπόψη τα συμπεράσματα του Συμβουλίου, της 26ης Νοεμβρίου 2018, σχετικά με την ενίσχυση της παγκόσμιας επισιτιστικής και διατροφικής ασφάλειας,

— έχοντας υπόψη τις κατευθυντήριες γραμμές της ΕΕ για την προώθηση της συμμόρφωσης με το διεθνές ανθρωπιστικό δίκαιο (6),

— έχοντας υπόψη το ψήφισμα 2286 του Συμβουλίου Ασφαλείας του ΟΗΕ, της 3ης Μαΐου 2016, σχετικά με την προστασία των τραυματιών και των ασθενών, του ιατρικού προσωπικού και του προσωπικού ανθρωπιστικής βοήθειας σε ένοπλες συγκρούσεις,

— έχοντας υπόψη την έκθεση του Γενικού Γραμματέα του ΟΗΕ, της 23ης Αυγούστου 2016, σχετικά με τα αποτελέσματα της Παγκόσμιας Ανθρωπιστικής Διάσκεψης Κορυφής και τις δεσμεύσεις που ανάλαβαν οι συμμετέχοντες κατά τη διάρκεια της Διάσκεψης,

— έχοντας υπόψη τη «Μεγάλη Συμφωνία» που υπεγράφη στις 23 Μαΐου 2016, τις ετήσιες ανεξάρτητες εκθέσεις, ιδίως τις εκθέσεις του 2021, και το πλαίσιο και τα παραρτήματα της «Μεγάλης Συμφωνίας» 2.0, που υποβλήθηκαν στην ετήσια σύνοδο της Μεγάλης Συμφωνίας στις 15-17 Ιουνίου 2021,

— έχοντας υπόψη την έκθεση του Ύπατου Αρμοστή των Ηνωμένων Εθνών για τους Πρόσφυγες, του Ιουλίου 2021, σχετικά με τη χρήση ευέλικτης χρηματοδότησης το 2020, και τις επικαιροποιήσεις της,

— έχοντας υπόψη το Πλαίσιο Σεντάι για τη μείωση του κινδύνου καταστροφών για την περίοδο 2015-2030, που εγκρίθηκε από την τρίτη παγκόσμια διάσκεψη των Ηνωμένων Εθνών για τη μείωση του κινδύνου καταστροφών, που πραγματοποιήθηκε από τις 14 έως τις 18 Μαρτίου 2015 στο Σεντάι της Ιαπωνίας, και τα αποτελέσματα των παγκόσμιων πλατφορμών για τη μείωση του κινδύνου καταστροφών, που πραγματοποιήθηκαν στο Κανκούν το 2017 και στη Γενεύη το 2019,

— έχοντας υπόψη την Ατζέντα 2030 του ΟΗΕ για τη βιώσιμη ανάπτυξη και τους στόχους βιώσιμης ανάπτυξης (ΣΒΑ),

— έχοντας υπόψη τη διεθνή επισκόπηση του Γραφείου Συντονισμού Ανθρωπιστικών Υποθέσεων των Ηνωμένων Εθνών στον ανθρωπιστικό τομέα και τις μηνιαίες επικαιροποιήσεις της,

— έχοντας υπόψη την ανακοίνωση της Επιτροπής, της 3ης Μαρτίου 2021, με τίτλο «Ένωση ισότητας: στρατηγική για τα δικαιώματα των ατόμων με αναπηρία 2021-2030 (COM(2021)0101),

— έχοντας υπόψη την ανακοίνωση της Επιτροπής, της 10ης Μαρτίου 2021, σχετικά με την ανθρωπιστική δράση της ΕΕ: νέες προκλήσεις, ίδιες αρχές (COM(2021)0110), και τα επακόλουθα συμπεράσματα του Συμβουλίου, της 20ής Μαΐου 2021,

— έχοντας υπόψη τα ψηφίσματά του σχετικά με την ανθρωπιστική κρίση, και ιδίως τα ψηφίσματα της 11ης Δεκεμβρίου 2013 σχετικά με την προσέγγιση της ΕΕ όσον αφορά την ανθεκτικότητα και τη μείωση των κινδύνων καταστροφών στις αναπτυσσόμενες χώρες: διδάγματα από επισιτιστικές κρίσεις (7), της 26ης Νοεμβρίου 2015 σχετικά με την εκπαίδευση των παιδιών σε καταστάσεις έκτακτης ανάγκης και σε παρατεταμένες κρίσεις (8), της 16ης Δεκεμβρίου 2015 σχετικά με την προετοιμασία της Παγκόσμιας Ανθρωπιστικής Διάσκεψης Κορυφής: προκλήσεις και ευκαιρίες για την ανθρωπιστική βοήθεια (9), της 1ης Ιουνίου 2017 σχετικά με την ανθεκτικότητα ως στρατηγική προτεραιότητα της εξωτερικής δράσης της ΕΕ (10), και της 17ης Απριλίου 2018 σχετικά με την εφαρμογή του Μηχανισμού Αναπτυξιακής Συνεργασίας, του Μέσου Ανθρωπιστικής Βοήθειας και του Ευρωπαϊκού Ταμείου Ανάπτυξης (11),

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Επιτροπής Ανάπτυξης (A9-0328/2021),

Α. λαμβάνοντας υπόψη ότι οι ανθρωπιστικές ανάγκες βρίσκονται σε ιστορικά υψηλά επίπεδα, με 238 εκατομμύρια ανθρώπους να χρειάζονται βοήθεια το 2021, κυρίως λόγω συγκρούσεων αλλά και συστημικών παραγόντων όπως η κλιματική αλλαγή, οι φυσικές καταστροφές, η υποβάθμιση του περιβάλλοντος, η αύξηση του παγκόσμιου πληθυσμού, η επισιτιστική ανασφάλεια, οι περιορισμένοι υδάτινοι πόροι και η αποτυχημένη διακυβέρνηση· λαμβάνοντας υπόψη ότι η έξαρση των ανθρωπιστικών αναγκών και η αυξανόμενη πολυπλοκότητά τους άπτεται καθενός από τους ΣΒΑ και καταδεικνύει την ανησυχητική έλλειψη προόδου σε παγκόσμιο επίπεδο όσον αφορά την Ατζέντα του 2030·

Β. λαμβάνοντας υπόψη ότι η πανδημία COVID-19 έχει επιδεινώσει τις προϋπάρχουσες αδυναμίες και ανισότητες, έχει διογκώσει τις ανθρωπιστικές ανάγκες — προκαλώντας ιδίως απότομη αύξηση της πείνας και ελλιπή εφοδιασμό με τρόφιμα, με σχεδόν 300 εκατομμύρια ανθρώπους να κινδυνεύουν να περιέλθουν σε κατάσταση ακραίας επισιτιστικής ανασφάλειας και πάνω από 40 εκατομμύρια ανθρώπους σε επισιτιστική ανασφάλεια που αγγίζει το επίπεδο έκτακτης ανάγκης — και παρεμποδίζει την ανθρωπιστική απόκριση λόγω του ότι έχουν κλείσει τα σύνορα και έχουν επιβληθεί κι άλλοι περιορισμοί, όπως αυτοί που αποπειρώνται να εφαρμόσουν μέρη που εμπλέκονται σε ένοπλες συγκρούσεις· λαμβάνοντας υπόψη ότι η αύξηση των ανθρωπιστικών αναγκών είναι εν μέρει αποτέλεσμα της ανεπάρκειας της αναπτυξιακής βοήθειας να αντιμετωπίσει τους παράγοντες αστάθειας· λαμβάνοντας υπόψη ότι, σύμφωνα με τον Οργανισμό Οικονομικής Συνεργασίας και Ανάπτυξης, η ανθρωπιστική βοήθεια για όλα τα ευαίσθητα περιβάλλοντα αυξήθηκε κατά 38 % από το 2015 έως το 2016, ενώ η προγραμματιζόμενη αναπτυξιακή βοήθεια για ευαίσθητα περιβάλλοντα δεν αυξήθηκε κατά την ίδια περίοδο (12)· λαμβάνοντας υπόψη ότι, μεταξύ του 2014 και του 2018, η ανθρωπιστική βοήθεια αντιπροσώπευε το δεύτερο μεγαλύτερο μερίδιο των συνεισφορών υπερπόντιας αναπτυξιακής βοήθειας στις 29 χώρες της Επιτροπής Αναπτυξιακής Βοήθειας (13)·

Γ. λαμβάνοντας υπόψη ότι, αφενός, η πανδημία COVID-19 έχει δημιουργήσει μια σειρά υλικοτεχνικών εμποδίων για τους διεθνείς οργανισμούς που εκτελούν επιχειρήσεις παροχής βοήθειας, ενώ, αφετέρου, οι υλικοτεχνικές αυτές προκλήσεις έχουν συμβάλει σε μια σειρά αλλαγών στον τρόπο εφαρμογής των προγραμμάτων βοήθειας, ιδίως όσον αφορά την ενίσχυση της σημασίας της τοπικοποίησης της ανθρωπιστικής βοήθειας·

Δ. λαμβάνοντας υπόψη ότι, το 2018, περίπου 108 εκατομμύρια άνθρωποι χρειάστηκαν διεθνή ανθρωπιστική βοήθεια λόγω καταιγίδων, πλημμυρών, ξηρασιών και δασικών πυρκαγιών· λαμβάνοντας υπόψη ότι, έως το 2050, πάνω από 200 εκατομμύρια άνθρωποι ενδέχεται να χρειάζονται ανθρωπιστική βοήθεια κάθε χρόνο λόγω καταστροφών που σχετίζονται με το κλίμα και των κοινωνικοοικονομικών επιπτώσεων της κλιματικής αλλαγής·

Ε. λαμβάνοντας υπόψη ότι οι γυναίκες και τα κορίτσια πλήττονται περισσότερο από καταστάσεις έκτακτης ανάγκης· λαμβάνοντας υπόψη ότι οι έφηβες σε περιοχές συγκρούσεων έχουν 90 % περισσότερες πιθανότητες να εγκαταλείψουν το σχολείο, το 70 % των γυναικών σε καταστάσεις ανθρωπιστικής κρίσης είναι πιθανότερο να βιώσουν έμφυλη βία και ότι πάνω από το 70 % των ανθρώπων που αντιμετωπίζουν χρόνια πείνα είναι γυναίκες·

ΣΤ. λαμβάνοντας υπόψη ότι η ανθρωπιστική αερογέφυρα της ΕΕ, που δημιουργήθηκε ως απάντηση στους περιορισμούς που επέφερε η πανδημία στις μεταφορές, συνέβαλε τα μάλα στην κάλυψη κρίσιμων κενών στην ανθρωπιστική απόκριση, διευκολύνοντας τη μεταφορά βοήθειας, βοήθειας έκτακτης ανάγκης και ανθρωπιστικού προσωπικού·

Ζ. λαμβάνοντας υπόψη ότι η μεγαλύτερη συχνότητα και ένταση των καταστροφών που προκαλούνται από το κλίμα τροφοδοτεί συγκρούσεις και κρατά περισσότερους ανθρώπους εγκλωβισμένους σε παρατεταμένη εκτόπιση με τρόπους που δεν είχαν παρατηρηθεί ποτέ στο παρελθόν, ενώ ορισμένες παρατεταμένες κρίσεις παραμένουν ανεπίλυτες·

Η. λαμβάνοντας υπόψη ότι οι αυξανόμενες ανθρωπιστικές ανάγκες δεν καλύφθηκαν από επαρκείς πόρους, με αποτέλεσμα να δημιουργηθεί ένα ταχέως διογκούμενο χρηματοδοτικό έλλειμμα· το 2020 η έκκληση του ΟΗΕ για ανθρωπιστική βοήθεια καλύφθηκε σε ποσοστό μικρότερο του 50 % και, σύμφωνα με στοιχεία του Αυγούστου του 2021, μόνο 10,9 δισεκατομμύρια δολάρια ΗΠΑ ήταν διαθέσιμα για ανάγκες ύψους 36,6 δισεκατομμυρίων δολαρίων ΗΠΑ (30 % του συνόλου) (14)· λαμβάνοντας υπόψη ότι, το 2020, η χρηματοδότηση που δεν συνδέεται με την αντιμετώπιση της πανδημίας COVID-19 από τους 20 μεγαλύτερους δημόσιους δωρητές μειώθηκε κάτω από τα επίπεδα του 2019 (15)·

Θ. λαμβάνοντας υπόψη ότι η παγκόσμια χρηματοδότηση της ανθρωπιστικής βοήθειας εξακολουθεί να βασίζεται κατά μέγα μέρος σε πολύ περιορισμένο αριθμό δωρητών, ενώ οι 10 μεγαλύτεροι δωρητές καλύπτουν το 85 % της συνολικής χρηματοδότησης·

Ι. λαμβάνοντας υπόψη ότι η ανθρωπιστική βοήθεια αποτελεί βασικό πυλώνα της εξωτερικής δράσης της ΕΕ και ότι το 2020 η συνδυασμένη χρηματοδότηση της ΕΕ και των κρατών μελών ανήλθε στο 36 % της παγκόσμιας ανθρωπιστικής βοήθειας — το μεγαλύτερο μερίδιο στον κόσμο· λαμβάνοντας υπόψη ότι το επίπεδο των συνεισφορών παρουσιάζει διακυμάνσεις εντός της ΕΕ, ενώ τέσσερα κράτη μέλη και η Επιτροπή εξασφαλίζουν περίπου το 90 % της συνολικής ενωσιακής χρηματοδότησης·

ΙΑ. λαμβάνοντας υπόψη ότι η επιβεβαιωθείσα δέσμευση των μερών της Μεγάλης Συμφωνίας 2.0 να διασφαλίσουν ότι η ανθρωπιστική απόκριση θα είναι όσο το δυνατόν πιο τοπική και όσο χρειάζεται διεθνής, συνεπάγεται την προσπάθεια να διατεθεί τουλάχιστον το 25 % της ανθρωπιστικής χρηματοδότησης όσο το δυνατόν πιο άμεσα σε τοπικούς και εθνικούς φορείς· λαμβάνοντας, ωστόσο, υπόψη ότι ο στόχος αυτός απέχει πολύ από το να επιτευχθεί·

ΙΒ. λαμβάνοντας υπόψη ότι το σημερινό έλλειμμα στην αναπτυξιακή χρηματοδότηση καθιστά επιτακτική τη βελτίωση της αποδοτικότητας, της αποτελεσματικότητας, της προβολής, του επιμερισμού του κινδύνου, της διαφάνειας και της λογοδοσίας του ανθρωπιστικού συστήματος και τη διασφάλιση ότι περισσότερες χώρες συμβάλλουν στην ανθρωπιστική προσπάθεια έτσι ώστε η βοήθεια να καλύπτει τις ανάγκες των πληττόμενων πληθυσμών, όπως τονίστηκε πολύ πρόσφατα στη Μεγάλη Συμφωνία 2.0, που εστιάζει στην τοπικοποίηση και στην ποιοτική χρηματοδότηση ως βασικές προτεραιότητες που παίζουν καθοριστικό ρόλο·

ΙΓ. λαμβάνοντας υπόψη ότι η «ποιοτική χρηματοδότηση» περιλαμβάνει μία από τις δύο βασικές προτεραιότητες της Μεγάλης Συμφωνίας 2.0· λαμβάνοντας υπόψη ότι ο δεύτερος πυλώνας του πολιτικού φόρουμ υψηλού επιπέδου του 2016 για την ανθρωπιστική χρηματοδότηση ζητεί να διευρυνθεί η βάση των ανθρωπιστικών πόρων μέσω εταιρικών σχέσεων με νέους ή αναδυόμενους διμερείς χορηγούς και τον ιδιωτικό τομέα, με τη διευκόλυνση των ροών εμβασμάτων και της ισλαμικής κοινωνικής χρηματοδότησης (16)· λαμβάνοντας υπόψη ότι η ανθρωπιστική βοήθεια από ιδιώτες δωρητές βρίσκεται ήδη σε ανοδική πορεία, έχοντας αυξηθεί κατά 9 %, από 6,2 δισεκατομμύρια δολάρια ΗΠΑ το 2018 σε 6,8 δισεκατομμύρια δολάρια ΗΠΑ το 2019 (17)·

ΙΔ. λαμβάνοντας υπόψη ότι η Επιτροπή έχει προτείνει τη δρομολόγηση πιλοτικού σχεδίου για τον συνδυασμό μέσων με σκοπό τη σημαντική αύξηση της βάσης των πόρων για την ανθρωπιστική δράση και έχει ζητήσει την περαιτέρω συμμετοχή του ιδιωτικού τομέα για τον σκοπό αυτό·

ΙΕ. λαμβάνοντας υπόψη ότι ο κατακερματισμός της ανθρωπιστικής βοήθειας παραμένει ένα διαρκές πρόβλημα, με πληθώρα δωρητών και οργανισμών παροχής βοήθειας και έλλειψη συντονισμού των δραστηριοτήτων και των έργων τους·

ΙΣΤ. λαμβάνοντας υπόψη ότι οι δωρητές ενθαρρύνουν τη σύσταση κοινοπραξίας στο πλαίσιο της αναπτυξιακής συνεργασίας και της ανθρωπιστικής βοήθειας· λαμβάνοντας υπόψη ότι, σε σύγκριση με άλλες μεθόδους, η κοινοπραξία χαρακτηρίζεται συνήθως από στόχους μεγαλύτερης κλίμακας και περισσότερους πόρους·

ΙΖ. λαμβάνοντας υπόψη ότι η αντιμετώπιση των ανθρωπιστικών κρίσεων απαιτεί όχι μόνο περισσότερη χρηματοδότηση αλλά και αποφασιστικές πολιτικές προσπάθειες για τη μείωση των αναγκών με την πρόληψη και τον τερματισμό των συγκρούσεων, την προστασία των βασικών ανθρωπίνων δικαιωμάτων, την προώθηση της βιώσιμης ανάπτυξης, τη μείωση των κινδύνων και των τρωτών σημείων, την αντιμετώπιση της κλιματικής αλλαγής και την προσαρμογή σε αυτή, την καταπολέμηση της διαφθοράς στην κατανομή των κονδυλίων και την αντιμετώπιση της έλλειψης διαφάνειας στις σχέσεις με τις τοπικές οργανώσεις·

ΙΗ. λαμβάνοντας υπόψη ότι βασικοί κανόνες και αρχές τίθενται υπό αμφισβήτηση σε όλο τον κόσμο, με τακτικές παραβιάσεις του διεθνούς ανθρωπιστικού δικαίου, μεταξύ άλλων με επιθέσεις κατά αμάχων και εργαζομένων στον ανθρωπιστικό και ιατρικό τομέα, πέραν των αυξανόμενων εμποδίων στην παροχή ανθρωπιστικής βοήθειας·

ΙΘ. λαμβάνοντας υπόψη ότι οι επιθέσεις κατά του προσωπικού ανθρωπιστικής βοήθειας έχουν αυξηθεί δραματικά τα τελευταία χρόνια·

1. χαιρετίζει την ανακοίνωση της Επιτροπής με τίτλο «Ανθρωπιστική δράση της ΕΕ: νέες προκλήσεις, ίδιες αρχές», και τις συγκεκριμένες προτάσεις της για τη βελτίωση της παροχής ανθρωπιστικής βοήθειας· ζητεί την ταχεία εφαρμογή αυτών των προτάσεων σε στενή διαβούλευση και συνεργασία με τους εταίρους στον τομέα της ανθρωπιστικής βοήθειας, προκειμένου να διασφαλιστεί ότι η βοήθεια είναι προβλέψιμη, δεν είναι κατακερματισμένη και δεν επικαλύπτει άλλες δράσεις· επαναλαμβάνει ότι, σύμφωνα με την ευρωπαϊκή κοινή αντίληψη για την ανθρωπιστική βοήθεια, η ανθρωπιστική βοήθεια της ΕΕ πρέπει πάντα να παρέχεται αποκλειστικά βάσει σαφώς καθορισμένων και προεκτιμώμενων αναγκών, να συνάδει πλήρως με τις ανθρωπιστικές αρχές του ανθρωπισμού, της ουδετερότητας, της αμεροληψίας και της ανεξαρτησίας, και πρέπει να δίνει ιδιαίτερη προσοχή στις προκλήσεις που αντιμετωπίζουν οι ευάλωτες ομάδες, όπως τα άτομα με αναπηρία, οι μειονότητες και άλλα ιδιαίτερα περιθωριοποιημένα άτομα, κατά την πρόσβαση στην ανθρωπιστική βοήθεια· καλεί την Επιτροπή να θέσει την αρχή «κανείς στο περιθώριο» στο επίκεντρο της νέας προσέγγισης για την ανθρωπιστική δράση· χαιρετίζει την πρωτοβουλία της Επιτροπής να εντάξει την εκπαίδευση σε καταστάσεις έκτακτης ανάγκης με στόχο την πρόληψη της εγκατάλειψης του σχολείου, ιδίως σε περιπτώσεις μακροχρόνιων συγκρούσεων·

2. σημειώνει με ανησυχία την απότομη διεύρυνση του ελλείμματος ανθρωπιστικής χρηματοδότησης, καθώς οι μεγάλοι δωρητές μειώνουν τη χρηματοδότηση σε περιόδους αυξανόμενων αναγκών· υπογραμμίζει τις σημαντικές διαφορές στις συνεισφορές τόσο σε παγκόσμιο επίπεδο όσο και σε αυτές που προέρχονται από την ΕΕ· καλεί την Επιτροπή να εξασφαλίσει έναν ισχυρό ετήσιο προϋπολογισμό για την ανθρωπιστική βοήθεια της ΕΕ, ώστε να εξασφαλίζεται έγκαιρη, προβλέψιμη και ευέλικτη χρηματοδότηση της ανθρωπιστικής βοήθειας από την αρχή κάθε οικονομικού έτους, τόσο για την αντιμετώπιση παρατεταμένων κρίσεων όσο και για την απόκριση σε νέες κρίσεις, και να διατηρήσει ένα οριοθετημένο κονδύλιο στο πλαίσιο του αποθεματικού αλληλεγγύης και επείγουσας βοήθειας για ανθρωπιστικές κρίσεις εκτός της ΕΕ, ώστε να διατηρηθεί η υφιστάμενη ικανότητα ταχείας κινητοποίησης πρόσθετων πόρων σε περίπτωση αναδυόμενων, κλιμακούμενων ή αιφνίδιων καταστάσεων έκτακτης ανάγκης· καλεί την ΕΕ να ταχθεί υπέρ του αυξημένου διεθνούς επιμερισμού των ευθυνών και της ενίσχυσης της χρηματοδότησης της ανθρωπιστικής βοήθειας· παροτρύνει τα κράτη μέλη της ΕΕ να δώσουν το παράδειγμα και να συνεισφέρουν στην ανθρωπιστική βοήθεια με σταθερό μερίδιο του ακαθάριστου εθνικού εισοδήματός τους· ζητεί από την Επιτροπή να υποβάλλει ετήσια έκθεση σχετικά με το ποσό χρηματοδότησης της ανθρωπιστικής βοήθειας από την ΕΕ σε παγκόσμιο επίπεδο·

3. καλεί την Επιτροπή και την Ευρωπαϊκή Υπηρεσία Εξωτερικής Δράσης να χαράξουν μια στρατηγική μακροπρόθεσμης συνεργασίας με τρίτες χώρες, ιδίως με αναδυόμενους δωρητές, αξιοποιώντας τη διμερή, περιφερειακή και πολυμερή διπλωματία της ΕΕ προκειμένου να διευρυνθεί το φάσμα των δωρητριών χωρών που συνεισφέρουν εθελοντικά στην ανθρωπιστική βοήθεια· υπογραμμίζει ότι η συνεισφορά από πρόσθετες δωρήτριες χώρες θα επέτρεπε την αύξηση του ποσού που απαιτείται για την αντιμετώπιση διεθνών ανθρωπιστικών κρίσεων· σημειώνει με ανησυχία την έλλειψη επίσημου διακανονισμού στη συμφωνία εμπορίου και συνεργασίας ΕΕ-Ηνωμένου Βασιλείου σχετικά με την ανθρωπιστική βοήθεια και καλεί την Επιτροπή και τα κράτη μέλη να εργαστούν προς την κατεύθυνση μιας επίσημης εταιρικής σχέσης ΕΕ-Ηνωμένου Βασιλείου για την ανθρωπιστική βοήθεια·

4. επισημαίνει τη δέσμευση της Επιτροπής όσον αφορά τη μόχλευση ιδιωτικής χρηματοδότησης και την περαιτέρω συμμετοχή του ιδιωτικού τομέα στην ανθρωπιστική βοήθεια της ΕΕ και τη δρομολόγηση πιλοτικής πρωτοβουλίας συνδυασμού μέσων από τον προϋπολογισμό ανθρωπιστικής βοήθειας της ΕΕ το 2021· καλεί την Επιτροπή να παράσχει στο Κοινοβούλιο περισσότερες πληροφορίες και γραπτή αξιολόγηση σχετικά με την εφαρμογή του πιλοτικού σχεδίου για τον συνδυασμό μέσων για ανθρωπιστική δράση, αξιολογώντας την ευθυγράμμιση με τους στόχους της εξωτερικής δράσης· υπογραμμίζει τις δυνατότητες συνδυασμού πρωτοβουλιών, όπως τα ομόλογα ανθρωπιστικού αντικτύπου και τα συστήματα ασφάλισης έναντι κινδύνων καταστροφών, μεταξύ άλλων με την πλήρη αξιοποίηση της Ευρωπαϊκής Τράπεζας Επενδύσεων και του Ευρωπαϊκού Ταμείου για τη Βιώσιμη Ανάπτυξη+ για ανθρωπιστικούς σκοπούς· τονίζει, ωστόσο, ότι η περαιτέρω συνεργασία με τον ιδιωτικό τομέα απαιτεί ανάλυση των αποτελεσμάτων που έχουν επιτευχθεί μέχρι στιγμής μέσω της συνεργασίας και αποκλειστική προώθηση εταιρικών σχέσεων που συνάδουν με τους στόχους εξωτερικής δράσης της ΕΕ και τις διεθνείς ανθρωπιστικές αρχές·

5. είναι θορυβημένο από τον αυξανόμενο αριθμό σοβαρών παραβιάσεων του διεθνούς ανθρωπιστικού δικαίου και του δικαίου των ανθρωπίνων δικαιωμάτων· ζητεί τη θέσπιση συντονιστικού μηχανισμού της ΕΕ προκειμένου να αναπτυχθεί μια συντονισμένη προσέγγιση της ΕΕ έναντι των παραβιάσεων του διεθνούς δικαίου, την παρακολούθηση των παραβιάσεων και υποστήριξη ώστε να διασφαλίζεται η τήρηση του διεθνούς ανθρωπιστικού δικαίου, μεταξύ άλλων με τη χρήση μοχλών πίεσης που άπτονται της πολιτικής, της αναπτυξιακής βοήθειας, του εμπορίου και της οικονομίας, στο πλαίσιο της εξωτερικής δράσης της ΕΕ·

6. καλεί την Επιτροπή, τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας και τα κράτη μέλη να παρακολουθούν στενά τις παραβιάσεις του διεθνούς ανθρωπιστικού δικαίου και να συμπεριλάβουν τις παραβιάσεις του διεθνούς ανθρωπιστικού δικαίου ως κριτήριο για την καταχώριση ατόμων ή οντοτήτων στα σχετικά καθεστώτα κυρώσεων της ΕΕ, σύμφωνα με τις κατευθυντήριες γραμμές της ΕΕ για την προώθηση της συμμόρφωσης με το διεθνές ανθρωπιστικό δίκαιο· σημειώνει ότι οι κυρώσεις και τα περιοριστικά μέτρα που λαμβάνονται στο πλαίσιο της κοινής εξωτερικής πολιτικής και πολιτικής ασφαλείας της ΕΕ πρέπει να συνάδουν με το διεθνές ανθρωπιστικό δίκαιο και να μην αποτελούν εμπόδιο στη διενέργεια ανθρωπιστικών δράσεων· υπογραμμίζει την ανάγκη τα καθεστώτα περιοριστικών μέτρων να περιλαμβάνουν συστηματικά ανθρωπιστικές εξαιρέσεις και να παρέχουν την αναγκαία υποστήριξη και καθοδήγηση στους εταίρους για την αποτελεσματική εφαρμογή των εν λόγω εξαιρέσεων·

7. καλεί την Επιτροπή και τα κράτη μέλη να ενισχύσουν το διεθνές ανθρωπιστικό δίκαιο και να διώκουν με αυστηρότητα και να επιβάλλουν κυρώσεις σε όσους χρησιμοποιούν τη λιμοκτονία ως πολεμικό όπλο, προκειμένου να αντιμετωπισθούν οι εκτεταμένες παραβιάσεις του δικαιώματος στην τροφή κατά τη διάρκεια συγκρούσεων, η επαναλαμβανόμενη χρήση της λιμοκτονίας ως πολεμικής μεθόδου και η στέρηση πρόσβασης σε ανθρωπιστική βοήθεια·

8. καλεί την ΕΕ και τα κράτη μέλη της να εκπληρώσουν ταχέως τις υποχρεώσεις που ανέλαβαν στην Παγκόσμια Ανθρωπιστική Διάσκεψη Κορυφής και στο πλαίσιο της Μεγάλης Συμφωνίας· τονίζει ότι είναι σημαντικό να καταστεί η ανθρωπιστική βοήθεια πιο αποδοτική και αποτελεσματική με την αύξηση της ευέλικτης χρηματοδότησης μέσω μη δεσμευμένης, μερικώς δεσμευμένης και πολυετούς χρηματοδότησης προσαρμοσμένης στα τοπικά πλαίσια, με βάση τις ανάγκες και με επίκεντρο τον άνθρωπο, καθώς και με τη μείωση του διοικητικού φόρτου για τους ανθρωπιστικούς εταίρους μέσω της εναρμόνισης και της απλούστευσης των απαιτήσεων για τους δωρητές όσον αφορά τις προτάσεις και την υποβολή εκθέσεων, της χρηματοδότησης εθνικών και τοπικών φορέων και της προώθησης καινοτόμων λύσεων, μεταξύ άλλων προσπαθειών· υπενθυμίζει ότι οι παρατεταμένες κρίσεις εξακολουθούν να συνιστούν κατάσταση ανθρωπιστικής κρίσης και καλεί την ΕΕ και τα κράτη μέλη της να εξετάσουν συγκεκριμένες λύσεις για την αποτελεσματική κατανομή της ανθρωπιστικής και αναπτυξιακής χρηματοδότησης σε εταίρους που δραστηριοποιούνται σε αυτά τα πλαίσια· ενθαρρύνει την ΕΕ και τα κράτη μέλη της να εισαγάγουν μέτρα στις συμφωνίες με τους εταίρους περί μη επιστρεπτέας ενίσχυσης, ώστε να εξασφαλιστεί επαρκής ευελιξία του προγράμματος για τους εταίρους αυτούς προκειμένου να περάσουν γρήγορα από τις αναπτυξιακές δραστηριότητες στην αντιμετώπιση καταστάσεων έκτακτης ανάγκης σε περίπτωση αιφνίδιας έκτακτης ανάγκης, συμπεριλαμβανομένης της χρηματοδότησης που παρέχεται από τον νέο Μηχανισμό Γειτονίας, Ανάπτυξης και Διεθνούς Συνεργασίας — Η Ευρώπη στον κόσμο·

9. καλεί την Επιτροπή και τα κράτη μέλη να διατηρήσουν και να προωθήσουν έναν ρεαλιστικό διάλογο για τον επιμερισμό των κινδύνων μεταξύ των αρμόδιων υπηρεσιών, με τους ανθρωπιστικούς εταίρους τους και με άλλους ενδιαφερόμενους φορείς, με βάση τις πρόσφατες εμπειρίες και τα διδάγματα που αντλήθηκαν, προκειμένου να καταβάλλουν συνεχείς προσπάθειες για τη βελτίωση των υφιστάμενων κανονισμών χρηματοδότησης, καθιστώντας τους πιο αποδοτικούς και αποτελεσματικούς, ιδίως σε εποχές όπου οι ανθρωπιστικές κρίσεις είναι εξαιρετικά ευμετάβλητες· επισημαίνει ότι η επίγνωση των κινδύνων έχει αποδειχθεί αποτελεσματικό εργαλείο για τον μετριασμό των κινδύνων·

10. τονίζει την ιδιαίτερη σημασία που έχει η στήριξη των τοπικών φορέων και προτρέπει την Επιτροπή να αναπτύξει μια φιλόδοξη πολιτική τοπικοποίησης, συμπεριλαμβανομένης της προώθησης της διαφάνειας, της αξιοποίησης της εμπειρογνωσίας και της εμπειρίας των εταίρων και της περιγραφής του τρόπου με τον οποίο μπορούν να παρέχουν περισσότερη και καλύτερη στήριξη στους υπεύθυνους σε τοπικό επίπεδο ώστε να ενισχύσουν τις ικανότητές τους, να τους δώσουν τη δυνατότητα να αξιοποιήσουν όλα τα διαθέσιμα μέσα και να διασφαλίσουν τη συμμετοχή τους στις διαδικασίες λήψης αποφάσεων, αντιμετωπίζοντας παράλληλα το ζήτημα της αμοιβαίας λογοδοσίας και του επιμερισμού των κινδύνων, δεδομένου ότι η ενίσχυση των υπευθύνων σε τοπικό επίπεδο αποτελεί σημαντικό παράγοντα για τον περιορισμό των αναγκών διεθνούς ανθρωπιστικής βοήθειας στο μέλλον· καλεί την Επιτροπή να διασφαλίσει ότι η ισότιμη συμμετοχή και χειραφέτηση των γυναικών ενσωματώνεται ρητά σε κάθε νέο μηχανισμό για την ενίσχυση του ρόλου των τοπικών φορέων στην ανθρωπιστική δράση·

11. τονίζει ότι, στο πλαίσιο της πανδημίας COVID-19, η τοπικοποίηση συμβάλλει στο να επιτευχθεί μια υγειονομική αντιμετώπιση προσαρμοσμένη στο πλαίσιο των αναπτυσσόμενων χωρών, προκειμένου να αποφευχθούν τυχόν ευρωπαϊκές προκαταλήψεις, ιδίως όσον αφορά τα πρωτόκολλα ανάσχεσης και τις εκστρατείες πρόληψης· ζητεί να αμφισβητηθεί καταλλήλως η επικράτηση μιας ευρωκεντρικής προοπτικής έναντι καταστάσεων έκτακτης ανάγκης μέσω της περαιτέρω τοπικοποίησης της ανθρωπιστικής δράσης·

12. επισημαίνει τις προκλήσεις που θέτει η κλιματική αλλαγή και επικροτεί τις δεσμεύσεις για περαιτέρω ενσωμάτωση των επιπτώσεων της κλιματικής αλλαγής και των περιβαλλοντικών παραγόντων στην ανθρωπιστική δράση, ενίσχυση της ανθεκτικότητας των ευάλωτων περιοχών στην κλιματική αλλαγή και οικοδόμηση της ανθεκτικότητας των ευάλωτων κοινοτήτων στην κλιματική αλλαγή μέσω της ετοιμότητας για την αντιμετώπιση καταστροφών και της προληπτικής δράσης, χάρη σε μια τριπλή προσέγγιση με τη συμμετοχή των αυτόχθονων πληθυσμών και των τοπικών κοινοτήτων, λαμβανομένων υπόψη των ειδικών αναγκών συνδρομής και προστασίας των πληθυσμών που πλήττονται από καταστροφές και από τις δυσμενείς επιπτώσεις της κλιματικής αλλαγής, ιδίως των εκτοπισμένων ατόμων και των κοινοτήτων υποδοχής· χαιρετίζει, επιπλέον, τις δεσμεύσεις προκειμένου η ανθρωπιστική βοήθεια της ΕΕ να καταστεί περισσότερο βιώσιμη σε περιβαλλοντικό επίπεδο και να παρακολουθούνται οι δαπάνες που σχετίζονται με το κλίμα· καλεί την Επιτροπή να παράσχει τους αναγκαίους πόρους για την προσαρμογή στην κλιματική αλλαγή και τη μείωση των κινδύνων καταστροφής μέσω του Μηχανισμού Γειτονίας, Ανάπτυξης και Διεθνούς Συνεργασίας — Η Ευρώπη στον κόσμο, σε συνδυασμό με άλλα εργαλεία, και να επιταχύνει την εφαρμογή των δεσμεύσεων του Σεντάι στην εξωτερική δράση της ΕΕ·

13. χαιρετίζει τα απτά επιτεύγματα της ανθρωπιστικής αερογέφυρας της ΕΕ και την ιδέα της δημιουργίας ικανότητας ευρωπαϊκής ανθρωπιστικής δράσης για την κάλυψη των κενών στην ανθρωπιστική απόκριση της ΕΕ· απευθύνει έκκληση να ζητείται σε τακτική βάση η γνώμη των κρατών μελών και των εταίρων στον τομέα της ανθρωπιστικής βοήθειας για κάθε νέα πρωτοβουλία της Επιτροπής, η οποία θα πρέπει να έχει ως βάση — και όχι να επικαλύπτει — υφιστάμενες ικανότητες των ανθρωπιστικών φορέων και μηχανισμούς της ΕΕ, όπως ο μηχανισμός πολιτικής προστασίας·

14. υπογραμμίζει το γεγονός ότι, ενώ η ανθρωπιστική βοήθεια επιδιώκει την αντιμετώπιση άμεσων και απειλητικών για τη ζωή καταστάσεων, οι κρίσεις προκαλούνται από παράγοντες που απαιτούν μακροπρόθεσμες λύσεις, δεδομένου ότι η υφιστάμενη τρωτότητα αποτελεί σημαντικό παράγοντα εκδήλωσης ανθρωπιστικών κρίσεων· καλεί την Επιτροπή και την Ευρωπαϊκή Υπηρεσία Εξωτερικής Δράσης να εγκρίνουν ανακοίνωση όπου θα αναπτύσσεται σαφής πολιτική σχετικά με τον αιτιώδη σύνδεσμο ανθρωπιστικής βοήθειας-αναπτυξιακής συνεργασίας-ειρήνης, προκειμένου να γεφυρωθούν τα κενά μεταξύ των επιμέρους τομέων πολιτικής, ενώ θα διασφαλίζεται παράλληλα ο σεβασμός του διακριτού νομικού χαρακτήρα και των αρχών της ανθρωπιστικής βοήθειας· τονίζει ότι αυτή η προσέγγιση βάσει αιτιώδους συνδέσμου θα πρέπει να ενισχύει την ανθεκτικότητα και να προωθεί βιώσιμες απαντήσεις, ενώ οι ΣΒΑ θα πρέπει να χρησιμοποιούνται ως πλαίσιο για μια τέτοια προσέγγιση, καθώς η Ατζέντα του 2030 παρέχει μια μοναδική ευκαιρία για την αντιμετώπιση των βαθύτερων αιτίων της αστάθειας και των συγκρούσεων, με την αξιοποίηση της πρακτικής εμπειρίας των μη κυβερνητικών οργανώσεων (ΜΚΟ), μεταξύ άλλων· καλεί την ΕΕ και τα κράτη μέλη να εφαρμόσουν ταχέως αυτή την προσέγγιση βάσει αιτιώδους συνδέσμου, με ιδιαίτερη έμφαση στην αντιμετώπιση της αστάθειας, την πρόληψη των συγκρούσεων, την αντιμετώπιση της πείνας, την αντιμετώπιση του εκτοπισμού που σχετίζεται με καταστροφές και τις δυσμενείς επιπτώσεις της κλιματικής αλλαγής, την παροχή ευκαιριών εκπαίδευσης και βιοπορισμού, τη στήριξη της έγκαιρης ανάκαμψης, την ενίσχυση της ικανότητας αντίδρασης και τη δημιουργία αυτάρκειας και ανθεκτικότητας· καλεί την Επιτροπή να δημοσιεύσει αξιολόγηση όσον αφορά την εφαρμογή της σύνδεσης μεταξύ ανθρωπιστικής βοήθειας και ανάπτυξης στις έξι πιλοτικές χώρες που καθορίστηκαν το 2017·

15. καλεί την Επιτροπή να αξιολογήσει προηγούμενες εμπειρίες και προγράμματα σχετικά με ζητήματα που σχετίζονται με το φύλο, δεδομένου ότι υπάρχει αυξανόμενη ανάγκη για την αντιμετώπισή τους, καθώς οι γυναίκες είναι τα κατεξοχήν θύματα συγκρούσεων και καταστροφών· ζητεί να εφαρμοστούν πιο απτά στοιχεία όσον αφορά την ένταξη της ισότητας των φύλων σε μελλοντικές ανθρωπιστικές δράσεις, συμπεριλαμβανομένων ειδικών ανά περίπτωση αναλύσεων που θα λαμβάνουν υπόψη τη διάσταση του φύλου, με παράλληλη προστασία των δικαιωμάτων των ευάλωτων ομάδων, συμπεριλαμβανομένων των γυναικών, των κοριτσιών και των ατόμων της κοινότητας ΛΟΑΤΚΙ+· υποστηρίζει την παροχή απρόσκοπτης πρόσβασης σε δωρεάν δημόσιες υπηρεσίες υγείας και τις προσπάθειες για τη μείωση της θνησιμότητας και της νοσηρότητας, και τονίζει την ανάγκη να ενισχυθεί η ετοιμότητα απέναντι σε πανδημίες και επιδημίες·

16. καλεί την ΕΕ και τα κράτη μέλη της να εφαρμόσουν και να προωθήσουν το πρόγραμμα δράσης της πρωτοβουλίας Nansen για την προστασία των διασυνοριακά εκτοπισμένων ατόμων λόγω καταστροφών και των συνεπειών της κλιματικής αλλαγής· τονίζει τη σημασία της συνεργασίας μεταξύ των φορέων που δραστηριοποιούνται στους τομείς της ανθρωπιστικής βοήθειας, της ανάπτυξης, της μείωσης του κινδύνου καταστροφών και της κλιματικής αλλαγής, προκειμένου να μειωθεί ο κίνδυνος εκτόπισης στο πλαίσιο καταστροφών και των δυσμενών επιπτώσεων της κλιματικής αλλαγής και να αντιμετωπιστούν οι ανάγκες συνδρομής και προστασίας·

17. ζητεί να δοθεί ιδιαίτερη έμφαση στη διατροφή, ως θεμελιώδες δικαίωμα για όλους, προκειμένου να κατοχυρωθεί η επισιτιστική ασφάλεια και να ενισχυθεί η ανθεκτικότητα των συστημάτων τροφίμων σε κλυδωνισμούς που έχουν να κάνουν με την οικονομία, το κλίμα και τον άνθρωπο· ζητεί την αναθεώρηση του σχεδίου δράσης της ΕΕ για τη διατροφή προκειμένου να αντιμετωπιστούν όλες οι μορφές υποσιτισμού σε καταστάσεις ανθρωπιστικής κρίσης και αναπτυξιακά πλαίσια, σύμφωνα με τα συμπεράσματα του Συμβουλίου του Νοεμβρίου του 2018·

18. επαναλαμβάνει ότι η Επιτροπή έχει αναλάβει τη δέσμευση και συνεχίζει τις προσπάθειες για την προώθηση της προβολής και της ευαισθητοποίησης σχετικά με την ανθρωπιστική βοήθεια της ΕΕ μεταξύ των διαφόρων ενδιαφερόμενων μερών σε όλη την ΕΕ, συμπεριλαμβανομένων των ΜΚΟ, και για την ενίσχυση της προβολής της ΕΕ στην εξωτερική της δράση·

19. χαιρετίζει την εξαγγελία του πρώτου στην ιστορία ανθρωπιστικού φόρουμ της ΕΕ, που θα πραγματοποιηθεί τον Ιανουάριο του 2022· τονίζει ότι το φόρουμ θα πρέπει να είναι συμμετοχικό, να μεριμνά για τη συμμετοχή των εταίρων εκτέλεσης της ανθρωπιστικής βοήθειας, να επιδιώκει να αυξήσει την προβολή της ανθρωπιστικής βοήθειας της ΕΕ και του έργου των εταίρων της, να προάγει τον στρατηγικό διάλογο σχετικά με την ανθρωπιστική πολιτική της ΕΕ, να προωθεί την πολιτική υποστήριξη και ευαισθητοποίηση σχετικά με τη φύση της ανθρωπιστικής βοήθειας της ΕΕ που διέπεται από αρχές και υπαγορεύεται από τις ανάγκες, και να προάγει την υλοποίηση των βασικών δράσεων που ορίζει η ανακοίνωση της Επιτροπής·

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στην Ευρωπαϊκή Υπηρεσία Εξωτερικής Δράσης, και στις κυβερνήσεις και τα κοινοβούλια των κρατών μελών.

(1) ΕΕ L 163 της 2.7.1996, σ. 1.

(2) ΕΕ L 185 της 26.5.2021, σ. 1.

(3) ΕΕ L 209 της 14.6.2021, σ. 1.

(4) ΕΕ C 25 της 30.1.2008, σ. 1.

(5) ΕΕ L 118 της 14.5.2003, σ. 12.

(6) ΕΕ C 303 της 15.12.2009, σ. 12.

(7) ΕΕ C 468 της 15.12.2016, σ. 120.

(8) ΕΕ C 366 της 27.10.2017, σ. 151.

(9) ΕΕ C 399 της 24.11.2017, σ. 106.

(10) ΕΕ C 307 της 30.8.2018, σ. 177.

(11) ΕΕ C 390 της 18.11.2019, σ. 33.

(12) Οργανισμός Οικονομικής Συνεργασίας και Ανάπτυξης, Ευάλωτα κράτη 2018, 17 Ιουλίου 2018.

(13) Nomura, S., Sakamoto, H., Ishizuka, A., Shimizu, K. and Shibuya, K., «Tracking sectoral allocation of official development assistance: a comparative study of the 29 Development Assistance Committee countries, 2011-2018», Παγκόσμια Δράση για την Υγεία, Ιανουάριος 2021.

(14) Γραφείο Συντονισμού Ανθρωπιστικών Υποθέσεων του ΟΗΕ, Υπηρεσία Χρηματοδοτικής Παρακολούθησης, αποστολή ανθρωπιστικής βοήθειας 2021.

(15) Development Initiatives, Έκθεση για την Παγκόσμια Ανθρωπιστική Βοήθεια 2021.

(16) Ομάδα υψηλού επιπέδου για την ανθρωπιστική χρηματοδότηση, έκθεση του Γενικού Γραμματέα του ΟΗΕ με τίτλο «Too important to fail — addressing the humanitarian financing gap», 17 Ιανουαρίου 2016.

(17) Development Initiatives, Έκθεση για την Παγκόσμια Ανθρωπιστική Βοήθεια, 2021.